Premissis omnibus et singulis excellentissime maiestati vestre regie digne et debite premittendis. Jllustrissime rex et princeps inuictissime. Ex litteris aliquorum regni Swecie consiliariorum, qui per hos dies hic in Viborg jn quadam dieta propter Ruthenos celebrata fuerunt constituti, spero celsitudinem vestram regiam satis fore edoctam qualiter serenissimus princeps felicis recordacionis dominus Karolus, olim rex Swecie et auus meus virinus, quandam notabilem summam auri, argenti et pecunie numerate preclarissimo principi genitori vestro, quondam regi Polonie iam in Christo pie defuncto, superioribus annis bona fide concessit et mutuauit tempore, quo prefatus rex Polonie, genitor vester, contra cruciferos in territorio Prutzie arma moueret, quam quidem summam prefato regi Karulo eiusque heredibus et successoribus quibuscumque in solidum soluere, reddere et restituere promisit. Et quia memoratus rex Karulus vitam adhuc in humanis agens solucionem huiusmodi debitj minime fuit consequutus neque eius posteritati hucusque in aliquo satisfactum est, quapropter omni qua possum precium instancia serenitatem vestram eximiam instantissime exoratam habeo, quatenus attenta et diligenter considerata aui mei defuncti subuencione liberali et necessitate euidenti, que tunc genitori vestro in negocio tam arduo imminebat, de solucione summe memorate mihi et ceteris meis coheredibus soluende vna cum coheredibus vestris effectualiter cogitare velitis, ex quo diuine placuit pietati vos ad sublimitatem regalis fastigii promouere et in paterno solio hereditaria successione collocare, jndubie sperans, quod screnitatis vestre consueta benignitas adhibeat michi aures benignas et pacienter ignoscat, si liberius scripsero quam sue dignitati par est, jn qua re screnitatis vestre cum presentibus regni Swecie nunciis benignum in scriptis opto responsum, paratus in omnibus licitis et mihi possibilibus imperio maiestatis vestre totique regno vestro Polonie pro viribus meis complacere. Cum hiis eandem maiestatem vestram serenissimam summo regi regum et cunctorum dominatori commendo felicissime conseruandam. Datum Viborg anno Dominj millesimo quadringentesimo nonagesimo tercio, die vicesima nona mensis ianuarij.